La xarxa d'hospitals propis de la Seguretat Social gestionada per l'Institut Català de la Salut resulta insuficient per atendre el nombre de beneficiaris susceptibles d'utilitzar aquests serveis a Catalunya.
En aquest sentit, el Departament de Sanitat i Seguretat Social promulgà l'Ordre de 20 de novembre de 1981, de regulació de l'assistència sanitària concertada, modificada per les Ordres de 28 de febrer de 1983 i de 6 de juny de 1985, per la qual es garanteix la prestació de serveis hospitalaris mitjançant els convenis que s'estableixen amb centres de titularitat aliena a la Seguretat Social.
La situació dels recursos hospitalaris a Catalunya planteja la necessitat de comptar amb els hospitals concertats d'una forma continuada i estable per tal de garantir, en tot moment, aquest tipus d'assistència.
El primer pas en la definició d'aquesta xarxa és l'establiment d'aquella part, formada per hospitals en funcionament, destinada a l'atenció de malalts aguts que, després, haurà d'ésser ampliada amb els centres necessaris que entrin en funcionament.
Amb subjecció al marc competencial de la Generalitat de Catalunya en matèria de Sanitat i Seguretat Social en virtut del Reial Decret 1517/1981, de 18 de juliol;
Atès el que disposa la Llei 12/1983, de 14 de juliol, i disposicions que la desenvolupen;
A l'empara del que disposa l'article 71 de la Llei 3/1982, de 25 de març, a proposta del Conseller de Sanitat i Seguretat Social, escoltat el Consell General de l'Institut Català de la Salut, i prèvia deliberació del Consell Executiu,
Article primer.- Es crea la Xarxa Hospitalària d'Utilització Pública com a instrument adreçat a la prestació de l'assistència sanitària pública a aquells pacients que requereixin atenció hospitalària.
L'objectiu fonamental de la Xarxa és l'assoliment d'una ordenació hospitalària que permeti l'adequada homogeneïtzació de les prestacions assistencials així com la utilització òptima dels recursos humans i materials.
El Departament de Sanitat i Seguretat Social, a través de l'Institut Català de la Salut, utilitzarà preferentment la Xarxa en la prestació d'assistència sanitària als ciutadans, especialment als beneficiaris del sistema de la Seguretat Social.
Article segon.- El Departament de Sanitat i Seguretat Social planificarà l'assistència hospitalària pública a través de la Xarxa i determinarà el nivell de participació assistencial de cada hospital en la Xarxa.
Article tercer.- Tan sols es podran integrar a la Xarxa els centres hospitalaris compresos dins el desplegament del Mapa Sanitari de Catalunya, d'acord amb l'annex al present Decret pel que fa referència a la xarxa d'atenció als malalts aguts.
El Departament de Sanitat i Seguretat Social regularà els procediments per a la integració i l'exclusió de la Xarxa dels centres hospitalaris.
Article quart.- La integració a la Xarxa solament procedirà en aquells supòsits en què el centre hospitalari gaudeixi de la corresponent acreditació d'acord amb la normativa vigent en aquesta matèria i estableixi un conveni amb l'Institut Català de la Salut per a la prestació d'assistència sanitària als beneficiaris de la Seguretat Social.
Així mateix, els centres hospitalaris que s'integrin a la Xarxa hauran de reunir els requisits mínims següents:
a) Compromís d'adaptar el seu pla de comptes i el seu sistema de comptabilitat analítica al pla estàndard per a centres hospitalaris que establirà el Departament de
Sanitat i Seguretat Social, d'acord amb el Departament d'Economia i Finances.
b) Subministrar els indicadors de gestió que s'estableixen i ajustar la gestió dins els límits fixats per la Generalitat.
c) Facilitar els corresponents resums d'altes dels pacients ingressats d'acord amb els models normalitzats que seran establerts reglamentàriament.
d) Desenvolupar una unitat de control de qualitat interna de la forma i característiques que reglamentàriament s'assenyalarà.
e) Facilitar una auditoria anual d'acord amb les directrius que establirà el Departament d'Economia i Finances.
f) Presentar cada any un pla triennal, que haurà de contenir les previsions en recursos humans i el programa d'inversions, amb la forma que s'estableixi reglamentàriament.
Article cinquè.- La integració d'un centre hospitalari a la Xarxa permetrà la seva participació en els programes sectorials i territorials, programes d'urgències hospitalàries, plans d'emergència, així com la seva coordinació i desenvolupament de tasques de suport a l'atenció primària.
Article sisè.- Els centres hospitalaris que no pertanyin a la Xarxa podran, solament amb caràcter excepcional i per una durada limitada, establir convenis per a l'atenció de malalts de cobertura pública, en aquells supòsits que els hospitals de la Xarxa no fossin suficients.
Es faculta el Departament de Sanitat i Seguretat Social per dictar les normes d'execució i desplegament del que preveu el present Decret.
Barcelona, 15 de juliol de 1985
Xarxa d'Hospitals d'Utilització Pública
Hospital de Sant Pau i Santa Tecla
Hospital de Bellvitge "Prínceps d'Espanya"
Àrea del Barcelonès Nord i el Maresme
Hospital de Sant Jaume i Santa Magdalena
Centre de Reanimació Cardíaca -Unitat Coronària-
Hospital de Malalties Reumàtiques
Hospital de la Santa Creu i Sant Pau